## Odluka o izmjenama i dopunama Odluke o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

### NN 4/2010 (8.1.2010.), Odluka o izmjenama i dopunama Odluke o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

4 08.01.2010 Odluka o izmjenama i dopunama Odluke o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

HRVATSKA NARODNA BANKA

110

Na temelju članka 43. stavka 2. točke 9. i članka 66. stavka 4. Zakona o Hrvatskoj narodnoj banci (»Narodne novine«, br. 75/2008.) te članka 49., 51., 52., 53. i 54. Zakona o deviznom poslovanju (»Narodne novine«, br. 96/2003., 140/2005., 132/2006., 150/2008. i 92/2009.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O PRIKUPLJANJU PODATAKA ZA POTREBE SASTAVLJANJA PLATNE BILANCE, STANJA INOZEMNOG DUGA I STANJA MEĐUNARODNIH ULAGANJA

Članak 1.

U članku 5. Odluke o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja (»Narodne novine«, br. 121/2007.) dodaje se točka 5., koja glasi:

»5. Izvješće o dividendama i ostalim prihodima od vlasničkih ulaganja.«.

Članak 2.

U članku 7. stavku 1. točki 1. dodaje se podtočka c., koja glasi:

»c. Povlačenja ulaganja nerezidenta u smislu smanjenja vlasničke glavnice ili prodaje vlasničkih udjela koja pojedinačno iznose minimalno 500.000 kuna.«.

U točki 3. podtočki b. iznos »500.00000 kuna« zamjenjuje se iznosom »500.000 kuna«.

Dodaje se podtočka c., koja glasi:

»c. Povlačenja ulaganja rezidenta u smislu smanjenja vlasničke glavnice ili prodaje vlasničkih udjela koja pojedinačno iznose minimalno 500.000 kuna.«.

Članak 3.

U članku 8. stavku 2. mijenja se točka 2. i glasi:

»2. Neizravni prijenosi imovine između inozemnog trgovačkog društva i njegove podružnice rezidenta, primjerice plaćanja od strane inozemnog trgovačkog društva prema trećoj osobi, a na ime podmirivanja dugovanja rezidenta koji je podružnica tog trgovačkog društva.«.

Točka 4. mijenja se i glasi:

»4. Neizravni prijenosi imovine između trgovačkog društva rezidenta i njegovih podružnica u inozemstvu, primjerice plaćanja od strane trgovačkog društva rezidenta prema trećoj osobi, a na ime podmirivanja dugovanja inozemnih podružnica tog trgovačkog društva.«.

U stavku 3. iza riječi »rezidenti podružnice« dodaju se riječi »i rezidenti s podružnicama u inozemstvu«.

Članak 4.

U članku 11. stavku 1. točki 2. riječi »obrasca UP-P« zamjenjuju se riječima »obrasca IU-P«.

Članak 5.

Članak 12. mijenja se i glasi:

»(1) Obveznici iz članka 10. ove Odluke obvezni su obrasce IU-T2 i IU-P dostaviti Direkciji za statistiku Hrvatske narodne banke najkasnije mjesec dana po isteku izvještajnog tromjesečja.

(2) Izvještajnim se tromjesečjem, u smislu stavka (1) ovog članka, smatraju razdoblja od 1. siječnja do 31. ožujka, od 1. travnja do 30. lipnja, od 1. srpnja do 30. rujna i od 1. listopada do 31. prosinca.«.

Članak 6.

U članku 17. stavku 1. briše se riječ »banke«.

U stavku 2. riječi »izvješa o izravni« zamjenjuju se riječima »izvješća o izravnim«, a riječi »Središnja depozitarna agencija koja« zamjenjuju se riječima »Središnje klirinško depozitarno društvo d.d. koje«.

Članak 7.

Iza članka 19. dodaje se novo poglavlje »Izvješće o dividendama i ostalim prihodima od vlasničkih ulaganja«, koje glasi:

»5. Izvješće o dividendama i ostalim prihodima od vlasničkih ulaganja

Članak 19.a

Predmet izvješćivanja jesu:

1. dividende i ostali vlasnički prihodi koje rezidenti pravne osobe isplate nerezidentima na osnovi sudjelovanja u vlasništvu pravne osobe rezidenta odnosno

2. dividende i ostali vlasnički prihodi koje rezidenti prime od nerezidenata pravnih osoba na osnovi sudjelovanja u vlasništvu pravne osobe nerezidenta.

Članak 19.b

(1) Izvješće o dividendama i ostalim prihodima od vlasničkih ulaganja rezidenti dostavljaju na obrascu IU-DIV (Inozemna ulaganja, isplate dividendi i ostalih vlasničkih prihoda).

(2) Obrazac IU-DIV (Inozemna ulaganja, isplate dividendi i ostalih vlasničkih prihoda) dostavlja se mjesečno, najkasnije 15 dana po isteku izvještajnog mjeseca, za mjesece u kojima su ostvareni uvjeti za izvješćivanje propisani u članku 19.c.

Članak 19.c

(1) Obveznici dostavljanja obrasca IU-DIV (Inozemna ulaganja, isplate dividendi i ostalih vlasničkih prihoda) jesu:

1. pravne osobe rezidenti koje u tijeku jednog mjeseca nerezidentima isplate dividende ili druge prihode na osnovi sudjelovanja u vlasništvu pravne osobe rezidenta u vrijednosti od najmanje 50.000 kuna

2. rezidenti pravne i fizičke osobe koji u tijeku jednog mjeseca od nerezidenata prime dividende ili druge prihode na osnovi sudjelovanja u vlasništvu u vrijednosti od najmanje 50.000 kuna.

(2) Iznimno od stavka 1. ovog članka, obveznici dostavljanja obrasca IU-DIV nisu rezidenti koji su odabrani u uzorak za tromjesečno istraživanje o izravnim i ostalim vlasničkim ulaganjima te su tako postali obveznici dostavljanja Tromjesečnog izvješća o inozemnim ulaganjima iz članka 10. ove Odluke.«.

Članak 8.

U članku 27. stavku 1. briše se riječ »banke«.

U stavku 2. riječi »Središnja depozitarna agencija koja« zamjenjuju se riječima »Središnje klirinško depozitarno društvo d.d. koje«.

Članak 9.

U članku 30. stavku 2. briše se riječ »primjerice«, a riječ »depozit« zamjenjuje se riječju »depoziti«.

Članak 10.

U članku 40. točki 1. podtočki b. brišu se riječi »i Hrvatske autoceste«, a riječi »Državna agencija za osiguranje štednih uloga i sanaciju banaka« zamjenjuju se riječima »Državnu agenciju za osiguranje štednih uloga i sanaciju banaka«.

Podtočka e. mijenja se i glasi:

»e. kreditne institucije – obuhvaćaju banke, štedne banke, stambene štedionice i podružnice stranih kreditnih institucija u Republici Hrvatskoj kako su definirane Zakonom o kreditnim institucijama«.

U točki 2. podtočka a. mijenja se i glasi:

»a. financijske institucije i financijski posrednici – obuhvaćaju društva za osiguranje, mirovinske fondove, investicijske fondove odnosno društva za upravljanje investicijskim fondovima, kreditne unije, faktoring i leasing institucije, kartične organizacije te sve ostale nespomenute financijske institucije i posrednike«.

Podtočka b. briše se.

Podtočka c. postaje podtočka b.

Dodaje se nova podtočka c., koja glasi:

»c. neprofitne organizacije i udruge«.

Članak 11.

U članku 41. stavku 2. dodaje se točka 4., koja glasi:

»4. faktoring i forfaiting ugovorima.«.

Članak 12.

Članak 43. stavak 1. mijenja se i glasi:

»Obrasci KZ 2 i KO 2 dostavljaju se u roku od 10 radnih dana po zaključenju ugovora.«.

Članak 13.

U članku 44. stavku 1. iza prve rečenice dodaje se nova rečenica, koja glasi:

»Ukoliko se tijekom godine ukaže potreba za revidiranjem uzorka, Direkcija za statistiku Hrvatske narodne banke može postupak odabira uzorka ponoviti i tijekom godine.«.

Članak 14.

U članku 47. stavku 1. iza riječi »stanja inozemne zaduženosti« dodaje se zarez i riječi »odnosno stanja inozemnih potraživanja«, a iza riječi »povezana s nerezidentnim kreditorom« stavlja se zarez i dodaju riječi »odnosno nerezidentnim dužnikom.«.

Stavak 2. mijenja se i glasi:

»Trgovačka društva iz stavka (1) ovog članka obvezna su Direkciji za statistiku Hrvatske narodne banke, u roku od 10 radnih dana po isteku mjeseca u kojem je nastupila obveza prijave iz stavka (1) ovog članka, dostaviti popis kreditnih poslova s inozemstvom s podacima o ugovorenom iznosu kreditnog posla, stanju iskorištene neotplaćene glavnice, stanju ugovorene neiskorištene glavnice i vlasničkom odnosu između rezidenta i nerezidenta.«.

Članak 15.

Ova Odluka stupa na snagu danom objave u »Narodnim novinama«.

Urbr.: 987-020/12-09/ŽR

Zagreb, 29. prosinca 2009.

Guverner
Hrvatske narodne banke
dr. sc. Željko Rohatinski, v. r.

Odluka, NN 4/2010-110